Marko Maunuksela

Marko Maunuksela (s. 18. tammikuuta 1974 Alajärvi) on suomalainen laulaja, joka valittiin tangokuninkaaksi Seinäjoen Tangomarkkinoilla vuonna 2010. Vuotta aikaisemmin Maunuksela oli sijoittunut kilpailussa kolmanneksi. Maunuksela on julkaissut kolme pitkäsoittoa ja useita singlejä. 
Alajärveltä kotoisin oleva, nykyään Helsingissä asuva Maunuksela keikkaili ennen tangovoittoaan Risto Oja-Lipastin luotsaaman tanssiorkesteri Oja-Lipasti Bandin kanssa. Tangomarkkinoiden laulukilpailun voiton jälkeen hänen orkesterikseen tuli Fantasia. Toukokuussa 2016 orkesteri vaihtui, ja hänen säestäjäkseen tuli Jari Puhakan johtama Talisman-orkesteri. Vuosina 2018-2024 Maunukselan orkesterina oli Jackpot, nykyisin hän keikkailee VHS-orkesterin kanssa. Hän esiintyy nykyisin myös duona vuoden 2008 tangokuninkaan Jukka Hallikaisen kanssa nimellä Marko &amp; Jukka. He ovat myös julkaisseet yhdessä kaksi singleä. Maunuksela voitti "Suuri seikkailu" -ohjelman vuonna 2024.
Ura.
Marko Maunukselan ura on alkanut pienemmistä lauluesiintymisistä ja harrastajateatterirooleista vuodesta 1995 alkaen. Maunuksela oli mukana Seinäjoen Sereno-viihdekuorossa vuosina 1995–2002 ja Viihdekuoro Marit ja Mikot -kokoonpanossa vuosina 2002–2010. 
Maunukselan ura sai vahvasti uutta potkua kun hän voitti Somero Soikoon -laulukilpailun ensiyrittämällä vuonna 2007. Tuosta kilpailusta hän sai Ikkunaprinssi-tittelin. 
Ensimmäisen singlejulkaisun Maunuksela julkaisi vuonna 2008 ("Tämä yö / Se sattuu"). Seuraava single julkaistiin vuotta myöhemmin 2009 ("Olet mulle kaikki").
Maunukselalta ilmestyi tammikuussa 2010 ”Lintu ja pesäpuu” -niminen single. Se nousi heti ilmestyttyään paikallisradioiden top 20 -listalle ja Tätä Suomi tanssii -listalle. Perättäisiä listaviikkoja kertyi kuusi. 
Tangokuninkuuden myötä Maunuksela sai myös levytyssopimuksen. Maunukselan debyyttialbumi "Uuteen valoon" julkaistiin 10. marraskuuta 2010. Albumilta julkaistiin neljä singleä: ”Maailmanloppu”, ”Vietiin vierestä mun”, ”Tiimalasi” ja ”Uuteen valoon”. Vuonna 2013 Marko Maunuksela julkaisi toisen albumin "Kaunista ja Hyvää". Kolmas pitkäsoitto "#rautavaara2017" ilmestyi 19. toukokuuta 2017. Tällä viimeisimmällä albumilla on versioitu uudelleen Tapio Rautavaaran aikoinaan levyttämiä ja esittämiä lauluja. Erittäin suosituksi lauluksi levyltä on noussut kappale nimeltään "Rosmariini". 
Maunuksela sai Tangomarkkinoilla saavuttamansa voiton myötä automaattisen osallistumisoikeuden Suomen euroviisukarsintaan 2011. Hän kilpaili kappaleella ”Synkän maan tango” ja selvisi karsintojen finaaliin.
Maunuksela on tehnyt jo ennen tangovoittoaan myös ooppera-, musikaali- ja teatterirooleja eri projekteissa. Vuosina 2002–2004 hän näytteli ja lauloi Atso Almilan johtamassa ja Neil Harwickin ohjaamassa Ilmajoen musiikkijuhlien oopperassa "Pohjanmaan kautta" (Matti-rooli). Vuosina 2008–2009 hän näytteli Frederick Fleetia Seinäjoen kaupunginteatterissa musikaalissa "Titanic". 
Vuosina 2013–2014 Maunuksela oli pääroolissa Seinäjoen kaupunginteatterin musiikkirevyyssä "Sata kesää tuhat yötä". 
Vuonna 2014 kesällä hän tähditti Teatteri Estaten pääroolissa Kangasniemellä "Muistojen kotipiha" -musiikkinäytelmässä. 
Kesällä 2016 hän näytteli ja lauloi päärooli Mäntyharjun kesäteatterissa näytelmässä "Tähdet tähtien takana". Kangasniemelle kesäteatteriin Maunuksela palasi jälleen vuonna 2017 näytelmässä "Rautavaara", jossa näytteli ja lauloi Tapio Rautavaaran nimiroolin. 
Kesällä 2018 Maunuksela sai kiinnityksen Turkuun, Samppalinnan kesäteatteriin. "Naimakaupat Vegasissa" ("Honeymoon in Vegas") -Broadway-musikaalissa hänellä oli tuplarooli. Ensimmäisellä puoliskolla hän näytteli Vegas-isäntä Buddy Rockyn roolin ja toisella puoliskolla Amatöörielvisten johtaja Roy Baconin roolin. 
Maunuksela on myös käsikirjoittanut, juontanut ja isännöinyt lukuisia konsertteja, tv-konsertteja, messuja ja juhlatilaisuuksia. 
Maunuksela toimi Yle Kajaanin radion aamujuontajana vuosina 2015–2016.
Laulukeikkojensa lisäksi Maunuksela juonsi vuosina 2016–2022 Yle Radio Suomessa omaa ohjelmaansa "Paikka auringossa – lauluja Pohjantähden alta." Vuoden 2023 alusta hän juontaa Aito Iskelmä -radiokanavan aamuohjelmaa yhdessä Elina Otsalan kanssa.
Marko Maunuksela on kiinnitetty Porin Teatterin suurmusikaali "Evitan" miespääosaan, Chen rooliin kaudelle 2022–2023 
Yksityiselämä.
Maunuksela on naimisissa ja hänellä on kolme lasta. Ennen tangokuninkuuttaan Maunuksela työskenteli autokauppiaana vuosina 1998–2004 ja sen jälkeen kuusi vuotta mielenterveyskuntoutujien lähihoitajana vuosina 2004–2010 josta viimeisen puolen vuoden ajan asperger-nuorten ohjaajana Seinäjoella. Voittonsa myötä hän jäi työstä virkavapaalle ja sittemmin irtisanoutui työstään. Nykyisin Maunuksela toimii päätoimisesti viihdealalla. Siviiliammatiltaan hän on automekaanikko ja lähihoitaja.